钦定古今图书集成/方舆汇编/职方典/第1156卷 > 《翊襄亭记》梁·建辰
## 钦定古今图书集成/方舆汇编/职方典/第1156卷 > 《翊襄亭记》梁·建辰

嘉靖三十年秋七月，襄阳吕公期年而政成。郧阳与
襄接境，愚临政愿治而未能焉。遂问政于襄，吕公偕
僚友款于翊襄亭之上。斯时也，石方砻而未甃也，木
方集而未构也。登高览胜，方城如围，汉水如练，烟水
茫茫，沃野千里，宾主尽东南之美，僚采竭寅恭之诚，
其乐何如？越月而再登斯亭也，阶可得而升也，庭可
得而履也。问诸襄人曰：“昔日阴雨晦冥，洪水为灾，大
堤失防，横波直冲，浸淫浃旬，城不没者三板，室庐变
为萍梗，禾黍尽为淤泥。惟我吕公，登城而祝于旻，下
城而祷于祇，劳心焦思，若鱼鳖其身。既而天吴悔过，
海若推仁，顷刻之间，云消雨霁。滔天之势，向东而下。
城为之不没，室家为之胥庆。上不巢，下不穴，吕公之
功大矣。”愚谓宋苏文忠公曾为徐守，而黄河岁为徐
患，苏公乃作黄楼于城西以障之。盖五行之色，黄属
土，土能克水，黄河遂不为患，至今赖之。今吕公作翊
襄亭于城西，盖取辅翼之义。斯亭一成，而汉水永不
为襄患。盖君子神明裁成，辅相左右斯民，大率类此。
乐以天下乐而不荒，“忧以天下忧于无穷，微吕公吾
谁与归？”斯言也，襄人固不能忘矣。尚有俟于修《实录》
者。